section_heading: Inačice
paragraph_text: Po prvobitnim planovima nizozemska je vojska trebala dobiti pet različitih inačica Boxera: vozilo za popravak kvarova i oštećenja, teretno, zapovjedno, sanitetsko i inženjerijsko vozilo. Planovi za razvoj i nabavu vozila za popravak kvarova i oštećenja s vremenom su otkazani kako bi se smanjili troškovi nabave, iako postoji mogućnost da se ponovno aktiviraju. Osnovna inačica Boxera za nizozemsku vojsku bit će transportna i imat će dvočlanu posadu - zapovjednik/ciljatelj i vozač. Dobit će dodatni navigacijski sustav i moći će prevoziti teret od najmanje 2,5 tona. Planovi nabave njemačke vojske predviđaju kupnju tri različite inačice: oklopni transporter, zapovjedno i sanitetsko vozilo.